Jó bulinak ígérkezik az isztambuli Euroliga-selejtező | Sport | Szeged - delmagyar.hu
Sport > Jó bulinak ígérkezik az isztambuli Euroliga-selejtező
Jó bulinak ígérkezik az isztambuli Euroliga-selejtező
Ma elutazik a Szeged Beton VE férfi vízilabdacsapata Isztambulba, ahol szerdától vasárnapig rendezik öt együttes részvételével az Euroliga első selejtezőjét. Gyöngyösi András edző jó teljesítményt és első helyet vár gárdájától.
Jó leírni: a Szeged csapata rutinos alakulatnak számít a nemzetközi színtéren. Több alkalommal vitézkedett már a LEN-kupában (1996-ban például egészen a döntőig meneteltek), de olyan most először fordul elő, hogy a legrangosabb sorozatban szerepeljenek. Már pedig az Eger ellenében kiharcolt bajnoki bronzérem Euroliga-indulást ért.
Mivel a legjobbak között még újoncnak számít, selejtezőkön kell részt vennie. Az első kör holnap kezdődik Isztambulban. A négy vetélytárs között egy-egy francia, cseh, holland és török csapat található – az első két helyezet kerül a selejtező második körébe.
– A papírformát figyelembe véve, az régen rossz lenne, ha problémát jelentene a továbbjutás – vélekedett a Beton edzője, Gyöngyösi András. – Távol álljon tőlem a riválisok lebecsülése, de a jó játék mellett azt várom, hogy első helyen lépjünk tovább. Ha netalántán valamelyiküktől kikapnánk, az azért lenne, mert nem vettük komolyan. De ilyen nem fordulhat elő!
Látva az FTC ellen sikerrel megvívott Magyar Kupa-visszavágót, a csapat formája kielégítőnek mondható, de azért még lehet és kell is javulni.
– Nagyjából ott tartunk, ahol kell, de ne feledjük, a bajnokság majd csak október végén rajtol, úgy terveztem, szeptember végén már egészen jól fogunk pörögni. Az erőnlétünk viszont egész tűrhető, ezt az igen jó játékosokból álló Fradi ellen is bizonyítottuk. Az a legfontosabb, hogy igazi csapatként funkcionáljunk. Annak idején, a '80-as évek végén, a '90-es elején ragyogó válogatottunk volt, jó játékosoknak számítottunk, de mivel soha nem alkottunk csapatot, nem is értünk el kimagasló sikert.
Akkor nem értettem, hogy miért, most viszont már pontosan tudom az okát. A keret minden egyes tagjának – még a legnagyobb sztároknak is – csapatban kell gondolkodnia, másként nem megy!
A törökországi néhány nap remek alkalomnak mutatkozik, hogy még közelebb kerüljenek egymáshoz a játékosok. A nyáron négyen érkeztek a Betonba, az igazi beilleszkedésre keresve sem lehetett volna jobb lehetőséget találni, mint az isztambuli Euroliga-selejtezőt.
A törökországi Program
A betonosoknál 14 játékos vár arra, hogy Isztambulban bizonyíthasson: Barát Ferenc és Tóth Iván – kapusok; Lehmann István, Varga Péter, Nenad Vukanics, Mészáros István, Molnár Péter, Komlósi Péter, Tóth László, Éles Vilmos, Munkácsy Róbert, Kádár Kálmán, Hosnyánszky Norbert, Vincze Zsombor – mezőnyjátékosok.
Az Euroliga-selejtező progjamja, szerda, 18.15 (helyi idő szerint): Szeged Beton–Fezko Strakonice (cseh), 19.30: HZZ Hauge (holland)–Montpellier (francia). Csütörtök, 18.15: Szeged–Hauge, 19.30: Heybeliada Istanbul (török)–Strakonice. Péntek, 18.15: Szeged–Montpellier, 19.30: Istanbul–Hauge. Szombat, 18.15: Hauge–Strakonice, 19.30: Istanbul–Montpellier. Vasárnap, 10: Montpellier–Strakonice, 11.15: Szeged–Istanbul.
A salzburgi vb-n egyéniben és csapatban is második hazánk
Az ausztriai Salzburgban vasárnap az akadályhajtással befejeződött a tizenegyedik… Tovább olvasom